शिवालय लॉज में फांसी पर लटका मिला इंदौर का युवक
उज्जैन | इंदौर के राजवाड़ा निवासी अनिल पांचाल ने मालीपुरा स्थित शिवालय लॉज के कमरा नंबर 105 में फांसी लगाकर आत्महत्या कर ली। वह तीन दिन पहले आया था।
लॉज के संचालक धर्मेंद्र सिंह बुंदेला ने बताया कि अनिल बुधवार सुबह 11.15 बजे आया था। गुरुवार को वह महाकाल दर्शन करने गया था। शाम सात बजे आया। कर्मचारी रंजीत से पानी की एक बोतल ली। उसके बाद कमरे में चला गया। धर्मेंद्र ने बताया कि शुक्रवार सुबह 10 बजे चैक आउट के लिए रंजीत ने दरवाजा खटखटाया। आवाज नहीं आने पर सोचा सो रहा होगा। दोपहर दो बजे रंजीत ने फिर से दरवाजा खटखटाया। फिर आवाज नहीं आई तो उसने झरोखे से कमरे में झांका। कमरे में अनिल फांसी पर लटका दिखा तो धर्मेंद्र को खबर की। देवासगेट पुलिस दरवाजा तोड़कर अंदर घुसी और शव को नीचे उतारा।
पर्ची मिली: कमरे से सुसाइड नोट नहीं मिला है। एक पर्ची पर उसने लिखा है कि भगवान मुझे माफ करना, मैं जी नहीं पाया। इसके अलावा कमरे में ड्राइविंग लाइसेंस, मोबाइल फोन और लाल रंग का पॉलीथिन बैग मिला है। टीआई जमीलुद्दीन सिद्दिकी ने बताया परिजनों को खबर दे दी है। वे शनिवार सुबह तक आएंगे।
hin_Deva awa_Deva hin_Deva hin_Deva